'১৪ ভোটকেন্দ্রে অগ্নিসংযোগ, গ্রাম পুলিশের লাশ উদ্ধার'
নির্বাচনি সহিংসতা নিয়ে ইত্তেফাক শিরোনাম করেছে - ১৪ ভোটকেন্দ্রে অগ্নিসংযোগ, গ্রাম পুলিশের লাশ উদ্ধার। তাদের খবরে বলা হয় দেশের বিভিন্ন স্থানে ১৪টি ভোটকেন্দ্রে অগ্নিসংযোগ করেছে দুর্বত্তরা। আরো কয়েকটি কেন্দ্রে আগুন দেয়ার চেষ্টা করা হয়েছে। এদিকে রাজবাড়ির বালিয়াকান্দিতে ভোট কেন্দ্র রাতে পাহারায় থাকা রনজিৎ কুমার দে (৪৫) নামে এক গ্রামপুলিশ সদস্যের লাশ উদ্ধার করা হয়েছে।
এছাড়া সিরাজগঞ্জ, চাঁদপুর ও সীতাকুন্ডে ট্রাক, যাত্রীবাহী বাস ও পিকআপে আগুন দিয়েছে দুবৃত্তরা। এতে চালক ও ঘুমন্ত হেলপারসহ তিনজন গুরুতর আহত হয়েছে। নারায়ণগঞ্জের সিদ্ধিরগঞ্জে বাস থেকে টাইম বোমা এবং রাজশাহী ও যশোরের বেনাপোল থেকে ২০টি ককটেল উদ্ধার করা হয়েছে বলে পুলিশ জানিয়েছে।
ভোটের আগে ১৪ জেলায় ২১ কেন্দ্রে আগুন -প্রথম আলোর শিরোনাম। এতে বলা হয় দ্বাদশ জাতীয় সংসদ নির্বাচনে ভোট গ্রহণ শুরুর আগে গতকাল শনিবার রাত ১০টা পর্যন্ত ২৪ ঘণ্টায় দেশের অন্তত ২৩ জেলায় ৪২টি অগ্নিসংযোগের ঘটনা ঘটেছে। এর মধ্যে ১৪ জেলার ২১টি ভোটকেন্দ্রে আগুন দিয়েছে দুর্বৃত্তরা।
একই সময় চার জেলায় চার নির্বাচনী ক্যাম্প ও দুই ব্যবসাপ্রতিষ্ঠান, সাত জেলায় ১১টি যানবাহন ও চার জেলায় চারটি স্থাপনায় (ভোটকেন্দ্র নয় এমন বিদ্যালয়) আগুন লাগানো হয়েছে। এ ছাড়া দুটি জেলায় ভাঙচুর করা হয়েছে অন্তত ২২টি যানবাহন।
Police fear trouble in 80 constituencies – নিউ এজের শিরোনাম। এতে বলা হয় পুলিশের অভ্যন্তরীণ এক পর্যবেক্ষণে অন্তত ৮০টি কেন্দ্রে সহিংসতার আশঙ্কা করছেন কারা। এই আসনগুলোতে ক্ষমতাসীন আওয়ামী লীগ প্রার্থী এবং আওয়ামী লীগ সমর্থিত প্রার্থীদের মধ্যে শক্তিশালী লড়াই হওয়ার কথা। পুলিশের রিপোর্টে বলা হয় সবচেয়ে ঝুঁকিপূর্ণ আসনগুলো পাঁচ জেলায়, এগুলো হল চট্টগ্রাম, ময়মনসিংহ, কুমিল্লা, ঢাকা ও নরসিংদী।
সারা দেশে ৩২ ট্রেনের যাত্রা বাতিল – বণিক বার্তার খবর। এতে বলা হয় দ্বাদশ জাতীয় সংসদ নির্বাচনের আগের দিন গতকাল সারা দেশে ৩২টি ট্রেনের যাত্রা বাতিল করেছে বাংলাদেশ রেলওয়ে। আজ ভোট গ্রহণের দিনও বন্ধ থাকবে এসব ট্রেন। যাত্রা বাতিল হওয়া সবক’টি ট্রেনই ‘‌লোকাল’।
বাংলাদেশ রেলওয়ে পরিচালিত ট্রেনগুলোর নিরাপত্তা বৃদ্ধি এবং নির্বাচনকালীন যাত্রী সংখ্যা কমে যাওয়ায় ট্রেনগুলোর যাত্রা বাতিল করা হয়েছে জানিয়েছেন, বাংলাদেশ রেলওয়ের মহাপরিচালক কামরুল আহসান। ৩২টি লোকাল ট্রেন ছাড়াও অগ্নিকাণ্ডের শিকার বেনাপোল এক্সপ্রেসের যাত্রাও ৬ ও ৭ জানুয়ারি বাতিল করা হয়েছে বলে জানান তিনি।
বরিশালের কেন্দ্রে হামলা, আগুন বা সন্ত্রাসী কর্মকান্ডে বিএনপি জড়িত নয় – সেখানে নৌকার প্রার্থীর করা সংবাদ সম্মেলন নিয়ে এমন শিরোনাম করেছে মানবজমিন। খবরে বলা হয় বরিশালের কেন্দ্রে হামলা, আগুন বা সন্ত্রাসী কর্মকাণ্ডে বিএনপি জড়িত নয়, স্বতন্ত্র প্রার্থীর ঘাড়ে চেপে বসা প্রার্থিতা বাতিল হওয়া এক প্রার্থীর সমর্থকরা এসব ঘটিয়েছে।
গতকাল বিকাল তিনটায় বরিশাল প্রেস ক্লাবে এক সংবাদ সম্মেলনে নৌকা মার্কার প্রার্থী আওয়ামী লীগ নেতা পানিসম্পদ প্রতিমন্ত্রী কর্নেল (অব.) জাহিদ ফারুক শামিম এ কথা বলেন। তিনি বলেন, দোসরা জানুয়ারি আইনগতভাবে বাতিল হওয়া প্রার্থীর নির্দেশে স্বতন্ত্র প্রার্থী সালাউদ্দিন রিপনের ট্রাকে চেপে বসা সমর্থকরা বরিশাল-৫ আসনে নৈরাজ্য সৃষ্টি করে চলেছে।
চ্যালেঞ্জের ভোট আজ -যুগান্তরের প্রধান শিরোনাম। বলা হয় বহুমুখী চ্যালেঞ্জের মধ্যে আজ রোববার দ্বাদশ জাতীয় সংসদ নির্বাচনে ভোট। সকাল ৮টা থেকে বিকাল ৪টা পর্যন্ত ২৯৯টি আসনের ৪২ হাজার ভোটকেন্দ্রে একযোগে ভোটগ্রহণ হবে।
এদিন ৩০০টি আসনে ভোট নেওয়ার কথা থাকলেও একজন প্রতিদ্বন্দ্বী প্রার্থীর মৃত্যুর কারণে নওগাঁ-২ এ ভোট বাতিল করা হয়েছে। আজ ভোটের দিন বিএনপিসহ কয়েকটি দল হরতাল কর্মসূচিও পালন করছে। এসব দলের বর্জনের কারণে নির্বাচন অংশগ্রহণমূলক কি না তা নিয়ে বিভিন্ন মহলে প্রশ্ন উঠেছে।
বিদ্যমান রাজনৈতিক পরিস্থিতিতে ভোটার উপস্থিতি কম হওয়ার শঙ্কা, ভোটকেন্দ্র, ভোটার ও প্রার্থীদের নিরাপত্তা, নির্বাচনি এলাকার আইনশৃঙ্খলা রক্ষা এবং দেশে-বিদেশে নির্বাচনের গ্রহণযোগ্যতা অর্জন নিয়ে বহুমুখী চ্যালেঞ্জে রয়েছে নির্বাচন কমিশনও (ইসি)।
চাপহীন ভোটের চাপে ইসি – দেশ রুপান্তরের খবরে বলা হচ্ছে নিরপেক্ষ সরকারের অধীনে নির্বাচনের দাবিতে বিরোধী রাজনৈতিক দলগুলোর ভোট বর্জনের ডাক, বিদেশিদের চাপ, নাশকতায় প্রাণহানি, প্রার্থীর কর্মী-সমর্থকদের মধ্যে সংঘাত-সহিংসতা, নির্বাচনের মাঠ থেকে অর্ধশতাধিক প্রার্থীর সরে দাঁড়ানোসহ নানা ঘটনা আর আলোচনা-সমালোচনার পর নির্বাচন কমিশনের (ইসি) চূড়ান্ত পরীক্ষার দিন আজ। ভোটার উপস্থিতি নিয়ে শঙ্কার মধ্যেও অনিয়ম-জালিয়াতি রুখে পরিচ্ছন্ন ভোট শেষ করতে পারা না পারার পরীক্ষার দিন ইসির।
অর্থনীতির বড় চ্যালেঞ্জ নিয়েই দ্বাদশ জাতীয় সংসদের ভোট গ্রহণ আজ – এমন শিরোনাম করেছে দৈনিক বণিক বার্তা। বিস্তারিত খবরে বলা হয় এমন এক সময় এ নির্বাচন অনুষ্ঠিত হচ্ছে, যখন নানা সংকটের মধ্য দিয়ে যাচ্ছে দেশের অর্থনীতি। দেশের সামষ্টিক অর্থনীতির বড় সংকট হয়ে দেখা দিয়েছে উচ্চ মূল্যস্ফীতি।
জ্বালানি তেলসহ নিত্যপ্রয়োজনীয় পণ্যের দাম বাড়ছে। অর্থনীতির ভিতকে ক্রমাগত দুর্বল করছে বৈদেশিক মুদ্রার রিজার্ভের ক্রমাগত ক্ষয়। শ্লথ হয়ে এসেছে দেশের বৈদেশিক মুদ্রা আয়ের দুই প্রধান উৎস রফতানি আয় ও রেমিট্যান্সের প্রবৃদ্ধিও।
এতে প্রায় দুই বছর ধরে চলে আসা ডলার সংকট আরো তীব্র হচ্ছে। অর্থনীতির এ বহুমুখী সংকটের মধ্যেই অনুষ্ঠিত হচ্ছে দ্বাদশ জাতীয় সংসদ নির্বাচন। এ নির্বাচনকে কেন্দ্র করে এরই মধ্যে যুক্তরাষ্ট্রসহ পশ্চিমা দেশগুলোর সঙ্গে বিরোধে জড়িয়েছে বাংলাদেশ সরকার।
সুষ্ঠু নির্বাচন অনুষ্ঠানে ‘বাধা প্রদানকারী’ বাংলাদেশীদের জন্য ভিসা নীতি ঘোষণা করেছে যুক্তরাষ্ট্র। নির্বাচনকে কেন্দ্র করে অর্থনৈতিক নিষেধাজ্ঞারও শঙ্কা তৈরি হয়েছে।
দাবিতে অনড় থাকবে বিএনপি – দেশ রূপান্তরের খবর। বলা হয় বিএনপিসহ সরকারবিরোধী রাজনৈতিক দলগুলো সরকারের পদত্যাগের এক দফা দাবিতে আন্দোলন অব্যাহত রেখেছে। এমন পরিস্থিতিতে আজ রবিবার দ্বাদশ সংসদ নির্বাচন হতে যাচ্ছে।
এ অবস্থায় সরকারের পদত্যাগ ও নিরপেক্ষ সরকারের অধীনে নির্বাচনের দাবিতে রাজপথে আন্দোলন-সংগ্রামে অনড় থাকার কথা জানিয়েছে বিরোধী রাজনৈতিক দলগুলো।
দলগুলোর নেতারা বলছেন, ‘নির্বাচন বর্জন ও অসহযোগ আন্দোলনের পক্ষে আমাদের কর্মসূচি চলছে। ভোটের দিনও আমরা আমাদের কর্মসূচি পালন করব। এদিকে ভোট বর্জনের আহ্বান জানিয়ে বিরোধী রাজনৈতিক দলগুলো গতকাল শনিবার জনগণের প্রতি আহ্বান জানিয়েছে।
ভোটার আনাই চ্যালেঞ্জ – প্রথম আলোর প্রধান শিরোনাম। তারা লিখেছে দ্বাদশ জাতীয় সংসদ নির্বাচনের ভোট গ্রহণ রোববার। বিএনপিসহ বিভিন্ন দলের বর্জনের মুখে আজকের এই নির্বাচনে মূল প্রতিদ্বন্দ্বী আওয়ামী লীগ এবং দলীয় স্বতন্ত্র প্রার্থী ও জোট-মিত্ররা। ফলে জয়-পরাজয় ছাপিয়ে কেন্দ্রে ভোটার আনাই মূল লক্ষ্য।
দ্বাদশ জাতীয় সংসদ নির্বাচনের তফসিল ঘোষণার পর থেকে প্রচার, বিভিন্ন দলের সঙ্গে আওয়ামী লীগের সমঝোতার ফলে এটা স্পষ্ট যে ক্ষমতাসীনেরাই পুনরায় সরকার গঠন করবে।
আজকের ভোটের মধ্য দিয়ে মূলত ঠিক হবে কারা সংসদের বিরোধী দলের আসনে বসবে। ফলে সব মিলিয়ে কেন্দ্রে ভোটার টানার দায়িত্ব মূলত আওয়ামী লীগের কাঁধেই পড়েছে।
Vote today, the outcome long known – অর্থাৎ আজ ভোট যার ফল অনেক আগেই জানা। ডেইলি স্টারের খবরে বলা হয় টানা ৩য় বার শেখ হাসিনার সরকারের অধীনে হচ্ছে জাতীয় নির্বাচন। এই দ্বাদশ জাতীয় সংসদ নির্বাচন ইতিহাসে লেখা থাকবে আওয়ামী লীগ প্রার্থীদের সাথে আওয়ামী লীগের স্বতন্ত্র প্রার্থীদের মধ্যকার লড়াই হিসেবে।
দমন পীড়নে বিরক্ত জাতিসংঘের বিশেষ র‍্যাপোর্টিয়ার – বাংলাদেশে দ্বাদশ জাতীয় সংসদ নির্বাচন ঘিরে দমন-পীড়নমূলক পরিবেশ নিয়ে উদ্বেগ প্রকাশ করেছেন জাতিসংঘের শান্তিপূর্ণ সমাবেশের স্বাধীনতা ও সংগঠণের অধিকার বিষয়ক বিশেষ র‍্যাপোর্টিয়ার ক্লেমেন্ট এন ভৌল।
শুক্রবার নিজের অফিসিয়াল সামাজিক যোগাযোগ মাধ্যম এক্স হ্যান্ডলে তিনি এ ক্ষোভ প্রকাশ করেন। বাংলাদেশের নির্বাচনকালীন পরিস্থিতি নিয়ে তিনি আলাদা তিনটি পোস্ট করেন।
তিনি লিখেছেন, “বাংলাদেশের রাজনৈতিক নেতাকর্মী ও নাগরিক সমাজের উপর দমন-পীড়ন বন্ধের জন্য কর্তৃপক্ষের কাছে আমরা একাধিকবার আহবান জানিয়েছি। এরপরও আসন্ন নির্বাচন ঘিরে যে দমনমূলক পরিবেশ সৃষ্টি হয়েছে তাতে আমি খুবই বিরক্ত।”
ভারতে বাংলাদেশী জাহাজে আগুন পুড়ে ছাই কোটি টাকার পণ্য – নয়া দিগন্তের এই খবরে বলা হচ্ছে ভারতের পশ্চিমবঙ্গে বাংলাদেশী একটি পণ্যবাহী জাহাজে ভয়াবহ আগুন লেগেছে। এতে কোটি টাকার বেশি কোটি পণ্য পুড়ে ছাই হয়ে গেছে।
শনিবার ভারতের সুন্দরবনের আট নম্বর গেট লাগোয়া মুড়িগঙ্গা নদীর চরে মেরামতির জন্য দাঁড়িয়ে থাকা বাংলাদেশী জাহাজটিতে আগুন লাগে। আগুন মুহূর্তেই দাউ দাউ করে জ্বলে ওঠে জাহাজের ইঞ্জিনে ছড়িয়ে পড়ে।
ইঞ্জিন থেকে দ্রুততার সাথে আগুন ছড়িয়ে পড়ছে গোটা পণ্যবাহী জাহাজটিতে। আগুনের দ্রুত ছড়িয়ে পড়ার কারণ, জাহাজটিতে প্রচুর পরিমাণে জ্বালানি তেল মজুদ ছিল।
ঘটনাস্থলে রয়েছে কোস্টাল থানার পুলিশ ও দমকল বাহিনী। তারা আগুন নেভানোর কাজ চালিয়ে যাচ্ছেন। কী কারণে আগুন লেগেছে জানা না গেলেও প্রথামিক ধারণা, বৈদ্যুতিক শর্ট সার্কিট থেকে আগুন লাগতে পারে জানিয়েছেন তারা।

১৪ ভোটকেন্দ্রে অগ্নিসংযোগ, গ্রাম পুলিশের লাশ উদ্ধার।